איך הופכים, מעשה איוולת, שכונה שלמה לעבריינים

מבלי לפתור בעיית תנועה מסכנת חיים.

החיפזון מן השטן הוא, אומרים בני דודנו הישמעאלים. אבל זה מה שאירע לאנשי הוועד שלנו שרצו ורוצים , בצדק ומתוך דאגה אמיתית, לפטור אותנו ואת המבקרים בדואר ואצל מוסך רווה מסכנת חיים יומיומית שקיימת בסימטת הדואר. ידוע לכל שדווקא סימטת הדואר הצרה היא הרחוב הכי עמוס ומסוכן בנהלל. מיותר להסביר למה. כל חרש רואה וכל עיוור שומע. מה צריך להיות הפיתרון? ואולי שילוב של כמה פתרונות?

לעניות דעתי כך היה צריך:

1. "להתעמר" במשפחת רווה (למרות שיש לי סימפטיה אליהם) ולאסור חניה בסמוך למוסך שלהם, ולאכוף את האיסור. שידאגו לחניה ללקוחות ולספקים, גם לצורך העמסה ופריקה. למשפחות לאורך הסימטה יש חניות. לכולן.

2. לשקע את כל מיכלי האשפה שבסימטה לתוך שטח החצרות שאליהן הם שייכים. הזיזו עמודי טלפון כנ"ל

3. לגזום צמחיה שפולשת לתחום הכביש.

4. לאסור כניסה לסימטה, מהדואר ועד כביש הטבעת , למשאיות ואוטובוסים, למעט איסוף הפסולת וכדומה. לאכוף את האיסור.

5. לגדר שביל להולכי רגל בצד המערבי של הסימטה , רוחבו מטר. באבני שפה צבועות. לבקש יפה מחברינו בעלי הטרקטורים לא לעבור שם.

אז בא השטן והפיל על הוועד החרד את קיללת החיפזון. נחפזו לאסור את הכניסה לסימטה מצד כביש העיגול. גם השיגו אישור לאיוולת מצד המועצה.

ומה קרה? התעלמות מוחלטת של חברינו ותושבינו מהתמרור. אי ציות, לפעמים מופגן. גם אני במפגינים. אני מניח שאם הייתי יושב שם על הספסל וצלם את העבריינים הייתם מכירים את רובם אישית ומזהים רבים כלקוחות הדואר ומוסך רווה. הבלגן והסכנות בסימטה לא חדלו.

תארו לכם מצב שהיה נאסר על תושבי שכונות ד' וה' לעלות למרכז דרך כביש רכלבסקי מחלבה. מישהו היה מציית?

אני קורא לוועד לסלק את תמרורי האיוולת ממקומם ולנקוט באמצעים ידידותיים יותר לסביבה (האנושית) כדי להביא לשיפור הבטיחות בסימטה בטרם פורענות ואסון.